Hanna Glas. Hanna Erica Maria Glas (1993-yil 16-aprelda tugʻilgan) — shved futbolchisi, Frauen-Bundesliga klubi Bavariya va Shvetsiya terma jamoasi himoyachisi. Klubdagi karyerasi. Glas futbolchilik faoliyatini Shvetsiyaning ikkinchi divizioni Elitettanning Sundsvalls DFF klubida boshlagan. Glasning professional jamoadagi birinchi tajribasi 2013-yilda, Damallsvenskanning Sunnanå SK jamoasiga qoʻshilganida boʻlgan. 2013-yilning mart oyida Glas mavsumoldi Umeå IKga qarshi oʻyinda oʻz faoliyatidagi ikkinchi tizza boylami yirtilishini y boshdan kechirdi. Natijada u 2013-yilgi Damallsvenskan mavsumini oʻtkazib yubordi. 2013-yilning noyabr oyida u Umeå IK jamoasiga qoʻshildi va oʻzining birinchi mavsumida oʻn oltita oʻyin oʻtkazib, ikkita gol urdi. 2014-yilgi Damallsvenskan mavsumi oxirida Glas Umea bilan shartnomasini yana bir yilga uzaytirdi. Glas 2015-yil sentyabr oyida Kopparberg/Goeteborg FC (hozirgi BK Hacken) ga qarshi oʻyinda uchinchi marta tizza boylamini jarohatlashdan oldin 2015-yilgi Damallsvenskan mavsumining koʻp qismini asosiy tarkib futbolchisi sifatida oʻtkazdi. 2016-yilgi mavsum oldidan u klub bilan shartnomasini ikki yilga uzaytirdi. U mavsumning koʻp qismini jarohatini tiklash uchun oʻtkazdi va avgust oxirida safga qaytdi va klub uchun 10 oʻyinda maydonga tushdi. 2016-yilgi mavsum oxirida Umea Shvetsiya oliy divizionida ketma-ket 19 mavsumdan soʻng Elitettenga tushib ketdi. 2016-yilning noyabrida Glas ligaga tushib ketgan Umeå IKni tark etib, Eskilstuna United bilan ikki yillik shartnoma imzoladi. 2018-yilda u Parij Sen-Jermen klubiga oʻtdi. Glas PSJdagi ikkinchi mavsumida atigi beshta oʻyinda maydonga tushdi. U 2020-yilda Bavariyaga uch yillik shartnoma asosida qoʻshilgan. 2021-yil 25-aprel kuni Bavariyaning Chelsiga qarshi ayollar chempionlar ligasi yarimfinalining birinchi oʻyinida Glas Sidney Lohmanga golli uzatma berdi Bavariyaning gʻalabasiga hissa qoʻshdi. Javob oʻyinida Bavariya Chelsiga 4:1 hisobida magʻlub boʻldi. 2021-yil 19-may kuni UEFA Glasning Chelsi darvozasiga urgan golini 2020-21-yilgi mavsumdagi eng yaxshi gol deb tanladi. 2021-yil 6-iyun kuni Glas oʻz faoliyatidagi birinchi yirik klub unvonini qoʻlga kiritdi, oʻshanda Bavariya 2016-yildan beri birinchi marta Frauen-Bundesliga chempioni boʻldi. Xalqaro karyera. 2009-yilda Glas Shvetsiyaning U-17 terma jamoasida oʻynagan, 2010-yilda esa jamoa bilan mashgʻulotlarda faoliyatidagi ilk tizza jarohatini olgan. Keyinchalik u Shvetsiyaning 19 yoshgacha boʻlgan futbol jamoasida oʻynashni davom ettirdi va 2012-yilgi UEFA 19 yoshgacha boʻlgan ayollar chempionatida gʻolib chiqqan jamoaning asosiy oʻyinchisi edi. Glas 2015-yilda kuchli klubda mavsumini oʻtkazganidan soʻng UEFA Ayollar oʻrtasidagi Yevro-2017 saralashida ishtirok etish uchun 2015-yilda Shvetsiya terma jamoasiga tanlab olingan, biroq uning tizzasidagi uchinchi jarohati tufayli u jamoaga qoʻshila olmadi. 2017-yilning 19-yanvarida Glas nihoyat milliy terma jamoadagi debyutini Norvegiyaga qarshi oʻyinda (2:1) oʻtkazdi. 2019-yilda u 2019-yilgi ayollar oʻrtasidagi Jahon chempionatida uchinchi oʻrinni egallagan Shvetsiya terma jamoasining asosiy tarkib oʻyinchilaridan biri edi. 2021-yilda u Shvetsiyaning 2020-yilgi Tokio Olimpiadasi musobaqasida ishtirok etib, kumush medalni qoʻlga kiritgan.